|  |  |
| --- | --- |
|  | „ТОПЛОФИКАЦИЯ-РАЗГРАД” АД ГР. РАЗГРАД  7 200, гр. Разград, ул. „Черна" № 7, тел: 084/ 626 -832, факс: 084/662-473  e-mail: toplo\_rz@overgas.bg**;** www.toplo-razgrad.bg |

**ПРОЕКТ!**

**ОБЩИ УСЛОВИЯ**

**НА ДОГОВОРИТЕ МЕЖДУ „ТОПЛОФИКАЦИЯ – РАЗГРАД” АД И ТЪРГОВЕЦ ПО СМИСЪЛА НА ЗАКОНА ЗА ЕНЕРГЕТИКАТА ЗА ИЗВЪРШВАНЕ НА УСЛУГАТА ДЯЛОВО РАЗПРЕДЕЛЕНИЕ НА ТОПЛИННА ЕНЕРГИЯ МЕЖДУ КЛИЕНТИТЕ В СГРАДА – ЕТАЖНА СОБСТВЕНОСТ В ГР. РАЗГРАД**

**СЪДЪРЖАНИЕ**

**ГЛАВА ПЪРВА.** ДЕФИНИЦИИ И СЪКРАЩЕНИЯ

**ГЛАВА ВТОРА.** ОБЩИ ПОЛОЖЕНИЯ

**ГЛАВА ТРЕТА.** ПРАВА И ЗАДЪЛЖЕНИЯ НА СТРАНИТЕ

**РАЗДЕЛ I.** ПРАВА И ЗАДЪЛЖЕНИЯ НА ТОПЛОФИКАЦИЯ

**РАЗДЕЛ II.** ПРАВА И ЗАДЪЛЖЕНИЯ НА ТЪРГОВЕЦА

**РАЗДЕЛ III.** ЗАДЪЛЖЕНИЯ ПРИ ПРЕКРАТЯВАНЕ НА ДОГОВОРА

**ГЛАВА ЧЕТВЪРТА.** МЕТОДИКА ЗА ДЯЛОВО РАЗПРЕДЕЛЕНИЕ НА ТОПЛИННАТА ЕНЕРГИЯ

**ГЛАВА ПЕТА**. РЕД, НАЧИН, СРОКОВЕ И СЪДЪРЖАНИЕ НА НЕОБХОДИМАТА ИНФОРМАЦИЯ, КОЯТО СТРАНИТЕ СИ ПРЕДОСТАВЯТ ПО ДОГОВОРА

**ГЛАВА ШЕСТА.** ЦЕНА ЗА УСЛУГАТА

**ГЛАВА СЕДМА.** РЕД ЗА РАЗГЛЕЖДАНЕ НА ЖАЛБИ И РЕКЛАМАЦИИ НА КЛИЕНТИТЕ

**ГЛАВА ОСМА.** ОТГОВОРНОСТИ И НЕУСТОЙКИ ПРИ НЕИЗПЪЛНЕНИЕ

**ГЛАВА ДЕВЕТА.** УСЛОВИЯ ЗА ПРЕКРАТЯВАНЕ НА ДОГОВОРА

**ГЛАВА ДЕСЕТА.** OБРАБОТВАНЕ НА ЛИЧНИТЕ ДАННИ

**ГЛАВА ЕДИНАДЕСЕТА.** ДРУГИ УСЛОВИЯ

**ЗАКЛЮЧИТЕЛНА РАЗПОРЕДБА**

**ГЛАВА ПЪРВА**

**ДЕФИНИЦИИ И СЪКРАЩЕНИЯ**

**Чл.1.** По смисъла на настоящите Общи условия:

**1. БГВ** е битово горещо водоснабдяване.

**2.** **ЗЕ** е Закон за енергетиката, Обн. ДВ. бр.107 от 9 Декември 2003 г. с последващите изменения и допълнения.

**3. ИНДИВИДУАЛЕН ДОГОВОР** е договор, сключен между „Топлофикация – Разград“ АД и лицето по чл. 139а от ЗЕ, във връзка с извършването на услугата дялово разпределение.

**4. КЕВР (Комисията)** е Комисията за енергийно и водно регулиране.

**5. КЛИЕНТ** е купувач на топлинна енергия.

**6. МЕ** е Министерство на енергетиката.

**7. НАРЕДБА ЗА ТОПЛОСНАБДЯВАНЕТО (НТ)** е Наредба № Е-РД-04-1 от 12 март 2020 г. за топлоснабдяването, издадена от министъра на енергетиката.

**8. МЕТОДИКАТА** е Методиката за дялово разпределение на топлинната енергия в сгради - етажна собственост – Приложение към чл.61, ал.1 от Наредбата за топлоснабдяването.

**9. ОБЩ ОТОПЛЯЕМ ОБЕМ НА СГРАДАТА** е сумата от обемите на имотите на клиентите и обемите на помещенията от общите части на сградата - етажна собственост, предвидени за отопление по проект и декларирани от клиентите при присъединяване към топлопреносната мрежа.

**10. ОТОПЛИТЕЛЕН ПЕРИОД** е периодът от време, през който топлинната енергия се потребява за отопление съгласно Наредбата за топлоснабдяването.

**11. ОТЧЕТЕН ПЕРИОД** е периодът от време между две отчитания на показанията на уредите за мерене за търговско плащане, контролните уреди и индивидуалните средства за разпределение на топлинната енергия.

**12. ОТОПЛЯЕМ ОБЕМ НА ОБЕКТ** включва обема на всички собствени и/или ползвани от абоната помещения и съответните припадащи се части от общите части на сградата, предвидени за отопление по проект.

**13. ПРЕДСТАВИТЕЛ НА ЕТАЖНАТА СОБСТВЕНОСТ** е упълномощеното от етажната собственост лице за връзка с „Топлофикация – Разград“ АД и лицето по чл.139б от Закона за енергетиката.

**14. СГРАДНА ИНСТАЛАЦИЯ** е съвкупността от главните вертикални и хоризонтални разпределителни тръбопроводи, включително до отоплителните тела, както и съоръжения за разпределяне и доставяне на топлинна енергия от абонатната станция до имотите на клиентите. Когато към една абонатна станция са присъединени повече от една сграда, всеки от присъединителните топлопроводи е елемент на съответната инсталация в сградата.

**15. СЕС** е сграда-етажна собственост.

**16. ТЕХНОЛОГИЧНИ РАЗХОДИ** са разходите на електрическа и топлинна енергия, които са присъщи на технологичния процес на тяхното производство, пренос, разпределение и съхранение.

**17. ТЪРГОВЕЦ** е лице, което отговаря на изискванията на чл.139а от Закона за енергетиката за извършване на услугата дялово разпределение.

**ГЛАВА ВТОРА**

**ОБЩИ ПОЛОЖЕНИЯ**

**Чл.2.** С настоящите Общи условия се уреждат взаимоотношенията за възлагане на услугата „дялово разпределение“ на топлинна енергия в СЕС от „Топлофикация –Разград“ АД, наричано за краткост **„Топлофикация“**, на лицето, избрано от клиентите по реда на чл. 139б, ал. 2 от ЗЕ, наричано за краткост **„Търговец“.**

**Чл.3.** „Топлофикация – Разград” АД е дружество с ЕИК: 116019472, със седалище и адрес на управление: гр. Разград, ул. „Черна” № 7, Индустриална зона, което притежава Лицензия за пренос на топлинна енергия №Л-083-05/21.02.2001г., издадена от Комисията за енергийно и водно регулиране, удължена с Решение № И3-Л-082 от 16.08.2022 г.

**Чл.4. Търговец** може да бъде лице, което отговаря на изискванията на чл. 139а от ЗЕ и е избрано от клиентите в СЕС съгласно правилата на чл. 139б , ал. 2 от ЗЕ.

**Чл.5. (1) Топлофикация** сключва договор при специфични условия (индивидуален договор) за извършване на услугата „дялово разпределение“ между клиентите в СЕС с всеки **Търговец** по смисъла на чл. 4 на настоящите Общи условия.

**(2)** Неразделна част от договора по ал. 1 са:

1. удостоверение за регистрация на **Търговеца** в регистъра на Министерството на енергетиката по реда на ЗЕ;

2. удостоверение за актуално състояние на **Търговеца.**

**ГЛАВА ТРЕТА**

**ПРАВА И ЗАДЪЛЖЕНИЯ НА СТРАНИТЕ**

**РАЗДЕЛ I**

**ПРАВА И ЗАДЪЛЖЕНИЯ НА ТОПЛОФИКАЦИЯ**

**Чл.6. Топлофикация** се задължава да:

1. публикува на интернет страницата си списък с търговците, регистрирани в публичния регистър на МЕ;

2. сключи договор за извършване на услугата дялово разпределение на топлинна енергия с **Търговеца,** избран от клиентите в СЕС по реда на чл. 139б от ЗЕ.

3. предоставя на **Търговеца** актуални данни за титулярите на партидите, характера на потреблението и начина на заплащане;

4. извърши актуализиране на данните за всички водомери за топла вода и изравняване на сметките за топлинна енергия за подгряване на вода към началото на месеца преди въвеждане на дяловото разпределение.

**Чл.7.** При въвеждане на дяловото разпределение предоставя на **Търговеца** актуални данни за сградата, включващи:

1. проектна мощност на сградата, присъединена към съответната абонатна станция;

2. упълномощения представител на клиентите, избран от Общото събрание на етажната собственост на основание чл. 64, ал. 1, т. 3 от Наредбата за топлоснабдяването.

3. данни за партидите – абонатни номера, титуляри на партидите, отопляем обем на всеки отделен имот.

**Чл.8. Топлофикация** се задължава писмено да уведоми **Търговеца** при започване и прекратяване на отоплителния сезон, както и при временно или постоянно прекратяване на топлоснабдяването за дадена сграда.

**Чл.9. Топлофикация** е длъжна да заплати на **Търговеца** цена за услугата дялово разпределение, която възстановява доказани от него пред **Топлофикация** разходи за извършената услуга и икономически обоснована норма на възвръщаемост на капитала.

**РАЗДЕЛ II**

**ПРАВА И ЗАДЪЛЖЕНИЯ НА ТЪРГОВЕЦА**

**Чл.10. (1) Търговецът** се задължава да извърши услугата дялово разпределение на топлинна енергия за СЕС, за които е избран, при спазване на Наредбата за топлоснабдяването, като:

1. извършва отчет на уредите за дялово разпределение;

2. съставя изравнителна сметка на клиентите на СЕС;

3. разделя изравнителната сметка на периоди в съотвествие с промени през изравнителния период в собствеността на топлоснабдения имот, цената на топлинната енергия и/или нормативната уредба;

4. предоставя на клиените индивидуалните изравнителни сметки при спазване на Закона за защита на личните данни;

5. разглежда и отговаря на въпроси, свързани с услугата дялово разпределение на топлинна енергия.

**(2) Търговецът** извършва по допълнително възлагане от клиентите:

1. допълнителни отчети на средства за дялово разпределение и преизчисляване на дяловете на топлинна енергия;

2. изготвя преработка на изравнителни сметки на клиенти в СЕС;

3. обследване на сградна инсталация по т.6.6. от Методиката;

4. други услуги, договорени в индивидуалния договор между **Търговеца** и клиентите.

**(3) Търговецът** е длъжен да предостави на **Топлофикация** при поискване изравнителните сметки за конкретен имот и период съгласно чл. 154, ал. 1 от ЗЕ.

**(4) Търговецът** е длъжен за месеца, от началото на който е получено уведомлението от **Топлофикация** за извършване на дялово разпределение, да подаде на **Топлофикация** прогнозни данни за потребление на топлинна енергия за отопление и топла вода за всеки от имотите.

**(5) Търговецът** определя дяловете за отчетен период за имотите на всички клиенти в сградата, независимо от наличието на отоплителни тела без монтирани уреди за дялово разпределение в отделните помещения и имоти.

**(6) Търговецът** е длъжен да поддържа база данни за клиентите в сградата. При подадена от **Топлофикация** информация за промяна на титуляря на партида, **Търговецът** е длъжен да актуализира своята база данни.

**(7) Търговецът** е длъжен да актуализира прогнозните дялове за потребление на топлинна енергия за отопление и топла вода:

1. след промяна на потребление, за която е уведомен по надлежен ред съгласно чл. 71, ал. 3 от Наредбата за топлоснабдяването;

2. след отчитане на средствата за дялово разпределение и изготвяне на изравнителните сметки.

**Чл.11. Търговецът** е длъжен, при поискване от **Топлофикация** и преди всеки отоплителен сезон, да предоставя актуализирани данни за мощностите на монтираните отоплителни тела.

**Чл.12. (1)** При подаване на основателно възражение от клиентите относно изравнителна сметка, **Търговецът** е длъжен в 14-дневен срок от получаването на рекламацията да изготви нова изравнителна сметка за цялата сграда и да актуализира прогнозните дялове.

**(2)** При необходимост от изготвяне на нова изравнителна сметка извън случаите по ал.1, **Търговецът** е длъжен в 14-дневен срок от установяването да изготви и предостави нова изравнителна сметка за цялата сграда и да актуализира прогнозните дялове;

**(3) Търговецът** уведомява **Топлофикация** в 7-дневен срок за извършената промяна по ал. 1 и ал. 2.

**Чл.13. (1) Търговецът** е длъжен при отчет да проверява състоянието на средствата за дялово разпределение, включително и на контролните топломери, водомерите за топла вода, тяхната годност и правилността на монтаж.

**(2)** При констатирана неизправност при проверката по ал.1, **Търговецът** е длъжен да даде предписания и срок за отстраняването им, както и да информира **Топлофикация** за това.

**(3) Търговецът** е длъжен да осигурява техническо обслужване на предлаганите и монтирани от него средства за дялово разпределение.

**Чл.14. Търговецът** е длъжен да осигури и упълномощи лица от квалифицирания си персонал за обмен на необходимата информация във връзка с дяловото разпределение и уведоми писмено **Топлофикация.**

**Чл.15. (1) Търговецът** е длъжен да определи най-малко две дати за отчет на средствата за дялово разпределение. За часа и датата за отчет **Търговецът** е длъжен да уведоми по подходящ начин писмено клиентите в СЕС и упълномощеното лице най-малко 7 календарни дни преди датата за отчет.

**(2)** Крайната дата за отчет на средствата може се определи в индивидуалния договор между **Топлофикация** и **Търговеца,** която не трябва да е по-късно от 10 юли на текущата година.

**Чл.16.** Неосигуряването на достъп на определените дати за отчет се удостоверява с констативен протокол, подписан от представител на **Търговеца** и упълномощеното лице или домоуправител или друг клиент от етажната собственост.

**Чл.17. (1) Търговецът** е длъжен при отчитането на уредите за дялово разпределение да извърши проверка и на помещенията и имотите, в които отоплителните тела са демонтирани и/или няма монтирани средства за дялово разпределение, в т.ч. помещенията с монтирани отоплителни тела извън проекта, с цел спазване на изискването по Наредбата за топлоснабдяването.

**Чл.18. (1) Търговецът** се задължава в срок до 15 юли на текущата година да изготви общата годишна изравнителна сметка за СЕС и я предоставя срещу подпис на представител на етажната собственост. При заявено искане от клиент в СЕС, общата годишна изравнителна сметка му се предоставя в електронен вид при спазване на изискванията на Закона за защита на личните данни.

**(2)** В срока по ал. 1 **Търговецът** изготвя и предоставя на клиентите в СЕС индивидуалните им изравнителни сметки чрез лицензиран пощенски оператор, по електронна поща или на адреса на имота, намиращ се в СЕС. Всеки клиент избира начина на предоставяне на индивидуалната му изравнителна сметка, за което уведомява **Търговеца.** Когато клиентът не е направил избор, индивидуалната изравнителна сметка му се предоставя в пощенската кутия на адреса на топлофицирания имот, намиращ се в СЕС, или по друг подходящ начин.

**Чл.19. Търговецът** е длъжен да определя прогнозните дялове за имота на всеки клиент, както следва:

1. за отопление – въз основа на дела на топлинната енергия за отопление на имота спрямо общата топлинна енергия за отопление на сградата за предходен отоплителен период;

2. за битово горещо водоснабдяване – въз основа на средномесечната консумация за предходен отчетен период.

**Чл.20. (1) Търговецът** има право след сключване на индивидуалния договор да получава информация за сградата от базата данни на **Топлофикация.**

**(2)** **Търговецът** има право да извършва други услуги по възлагане от клиентите, свързани с дяловото разпределение, за тяхна сметка.

**(3) Търговецът** се задължава да урежда финансовите си отношения с клиентите по начин, който не оказва влияние на разпределението на топлинна енергия и на дейността на **Топлофикация**.

**Чл. 21. Търговецът** се задължава при писмено искане от **Топлофикация** да оказва съдействие като представя документи, свързани с дяловото разпределение, дава разяснения по извършеното дялово разпределение, изразява становища във връзка със съдебни експертизи на вещи лица, явява се като трета страна – помагач при конституиране по граждански дела, образувани от **Топлофикация** по повод възникнали правни спорове с клиентите.

**РАЗДЕЛ ІІІ**

**ЗАДЪЛЖЕНИЯ ПРИ ПРЕКРАТЯВАНЕ НА ДОГОВОРА**

**Чл.22. (1)** В случаите на прекратяване на договора с конкретната СЕС, **Търговецът** се задължава да:

1. отчете средствата за дялово разпределение на топлинна енергия в отделните имоти, да определи реалното потребление в тях и да изготви изравнителна сметка;

2. актуализира данните по отчетите на водомерите към месеца на прекратяване на договора и предаде информацията на **Топлофикация**;

3. да актуализира данните за отоплителните тела по помещения, като ги съобразява с извършените действия за спиране и възстановяване на топлоснабдяването в отделните имоти и предаде информацията на **Топлофикация**;

**(2)** При прекратяване на договора за дялово разпределение, както и при заличаване **Търговеца** от публичния регистър, клиентите са длъжни в едномесечен срок от уведомлението по ал. 3 да изберат друго лице по реда на чл. 139б ЗЕ.

**(3) Топлофикация** се задължава писмено да уведоми клиентите за настъпилите обстоятелства по ал. 2 и за задължението им да изберат ново лице по чл. 139б ЗЕ в едномесечен срок от уведомяването.

**ГЛАВА ЧЕТВЪРТА**

**МЕТОДИКА ЗА ДЯЛОВО РАЗПРЕДЕЛЕНИЕ НА ТОПЛИННАТА ЕНЕРГИЯ**

**Чл.23. (1)** Дяловото разпределение на топлинната енергия за отчетен период се извършава по правилата на действащата Наредба за топлоснабдяването и Методиката.

**(2)** Енергията за разпределение за СЕС за отчетен период се разпределя като енергия за отопление и енергия за подгряване на вода за битови нужди.

**(3)** Количеството топлинна енергия за БГВ се определя и разпределя по правилата на действащата Наредба за топлоснабдяването.

**(4)** Количеството топлинна енергия за отопление е разликата между общото количество за разпределение и количеството топлинна енергия за БГВ.

**(5)** Количеството топлинна енергия за отопление включва количествата топлинна енергия, отдадена от сградната инсталация, топлинната енергия за отопление на общите части и топлинната енергия за отопление на отделните имоти.

**Чл.24. (1)** Количеството топлинна енергия, отдадена от сградната инсталация, се определя от **Търговеца,** по правилата на Методиката и се разпределя пропорционално на отопляемия обем на имотите по проект.

**(2)** Количеството топлинна енергия, отдадена от отоплителните тела в общите части на сградата - етажна собственост, в които има отоплителни тела без уреди, се определя въз основа на инсталираната им мощност по реда на Методиката и се разпределя между клиентите, пропорционално на отопляемия обем на имотите по проект.

**(3)** Количеството топлинна енергия, отдадена от отоплителните тела в имотите в СЕС, е разликата между общата енергия за отопление и енергиите за сградна инсталация и за общите части.

**(4)** Количеството топлинна енергия по ал. 3 се разпределя между имотите в СЕС в зависимост от показанията на средствата за дялово разпределение или по максимален специфичен разход за сградата, по реда на Методиката.

**Чл.25. (1)** Разпределената топлинна енергия за едно отоплително тяло не може да надвишава максималната енергия, която отоплителното тяло може да отдаде за един отчетен период при съответния режим на работа на сградната инсталация.

**(2)** Максималната енергия, която всяко едно отоплително тяло може да отдаде за един отчетен период, се изчислява съгласно правилата от Методиката.

**ГЛАВА ПЕТА**

**РЕД, НАЧИН, СРОКОВЕ И СЪДЪРЖАНИЕ НА НЕОБХОДИМАТА ИНФОРМАЦИЯ, КОЯТО СТРАНИТЕ СИ ПРЕДОСТАВЯТ ПО ДОГОВОРА**

**Чл.26. (1) Топлофикация** и **Търговецът** се задължават да обменят необходимата информация на магнитен, елетронен и/или хартиен носител.

**(2)** Редът и условията за достъп до информацията се уреждат в индивидуалния договор между страните.

**(3) Топлофикация** предава необходимата информация за консумираната топлинна енергия за разпределение на **Търговеца** в срок, определен в индивидуалния

договор между страните.

**Чл.27. Топлофикация** уведомява **Търговеца** за прекратяване или възстановяване на топлоснабдяването в отделни имоти от СЕС в 7-дневен срок от извършването му.

**Чл.28. (1) Топлофикация** предоставя на **Търговеца** данните по чл. 63, ал. 4 от НТ.

**(2) Търговецът** предоставя на **Топлофикация** данни по чл. 63, ал. 2 от НТ.

**Чл.29. Търговецът** е длъжен да представя на **Топлофикация** актуалните данни за прогнозно потребление на отопление и топла вода в следните срокове:

1. с подаване на изравнителните сметки, но не по-късно от 30 септември на текущата година;

2. при промяна на прогнозните дялове на потребление на топлинна енергия, до последния работен ден на текущия месец или в срока, определен в договора с **Топлофикация**, ако е друг.

**Чл.30. (1)** **Търговецът** е длъжен да изготвя и предава на **Топлофикация** всички индивидуални справки на дяловете.

**(2)** При основателни рекламации, **Търговецът** изготвя и предава нови изравнителни сметки в 14-дневен срок, считано от изтичането на срока за рекламация.

**(3) Търговецът** е длъжен да преработи изравнителните сметки по искане на клиентите, неосигурили достъп в срока по чл. 70, ал. 5 от НТ в дадена СЕС, в срок до 31 август на съответната година.

**Чл.31.** В случай на преизчисление на изравнителната сметка на сградата, **Търговецът** е длъжен през месеца на предаване на преизчислената изравнителна сметка на **Топлофикация** да актуализира отново данните за прогнозно потребление на абонатите.

**ГЛАВА ШЕСТА**

**ЦЕНА ЗА УСЛУГАТА**

**Чл.32. (1)** Цената за услугата дялово разпределение за дейностите по чл. 11, ал. 1 се доказва от **Търговеца** пред **Топлофикация,** като включва:

1. разходите, произтичащи от дейностите по чл. 11, ал. 1, които се формират от:

1.1. разходи за обслужване на партида;

1.2. разходи за отчитане и обработка на показанията на средствата за дялово разпределение.

2. норма на възвръщаемост на капитала.

**(2)** Стойността на услугата дялово разпределение се формира от признатия размер на разходите по ал. 1, т. 1 и признатия размер на нормата на възвръщаемост на капитала по ал. 1, т. 2.

**(3)** Цената за услугите по чл. 11, ал. 2 са определени от **Търговеца**.

**Чл.33. (1) Топлофикация** заплаща на **Търговеца** сума за извършената услуга по начин, уреден в индивидуалния договор с **Търговеца** срещу:

1. приемо-предавателен протокол, подписан между страните;

2. издадена фактура от **Търговеца.**

**(2)** **Топлофикация** извършва плащане в срок от 45 дни, считано от датата на издаване на фактурата.

**Чл.34.** След изготвяне на изравнителните сметки **Търговецът** и **Топлофикация** подписват констативен протокол за извършения обем работа за предходните дванадесет месеца и се извършва изравнително плащане.

**ГЛАВА СЕДМА**

**РЕД ЗА РАЗГЛЕЖДАНЕ НА ЖАЛБИ И РЕКЛАМАЦИИ НА КЛИЕНТИТЕ**

**Чл.35. (1) Търговецът** разглежда и отговаря на молби, жалби, уведомления, заявления, писмени сигнали и възражения от клиенти или от **Топлофикация,** свързани с извършването на услугата дялово разпределение, вкл. свързани с монтажа и поддръжката на средствата за дялово разпределение на топлинната енергия.

**(2)** **Търговецът** извършва проверка и изготвя отговор до жалбоподателя с копие до **Топлофикация,** в случай че жалбата е адресирана до **Топлофикация.**

**(3)** Молби, жалби, сигнали, свързани с услугата дялово разпределение, подадени до **Топлофикация,** се препращат на **Търговеца** за отговор по компетентност в тридневен срок от входирането им.

**Чл.36. (1) Топлофикация** и **Търговецът** са длъжни да разглеждат и отговарят на молби, жалби и възражения от клиенти в 14-дневен срок.

**(2)** Когато отговорът изисква допълнителни проверки, срокът се удължава с времето на проверките, за което се уведомява писмено жалбоподателят.

**Чл.37. Търговецът** се задължава да разгледа всички рекламации (възражения) по отчета на показанията на уредите, по допълнителен отчет на уредите и рекламации (възражения) по разпределението на топлинна енергия в изравнителната сметка за предходен отчетен период в срока, определен от НТ. В случай на основателна рекламация, **Търговецът** изготвя в 14-дневен срок от получаване на рекламацията ново разпределение на потребената топлинна енергия за цялата СЕС.

**ГЛАВА ОСМА**

**ОТГОВОРНОСТИ И НЕУСТОЙКИ ПРИ НЕИЗПЪЛНЕНИЕ**

**Чл.38. (1)** В случай на неизпълнение на задълженията, довело до претърпени вреди за другата страна, виновната страна дължи обезщетение за нанесените вреди и пропуснатите ползи.

**(2)** Отговорността на страните се установява с двустранен констативен протокол.

**(3)** Размерът на обезщетението се определя по взаимно съгласие от двете страни, а при липса на съгласие– по съдебен ред.

**Чл.39.** В случай на забава при предоставянето и/или предоставена невярна информация по настоящите Общи условия, което причинява щети на изправната страна, виновната страна носи отговорност по общия ред съгласно правилата на гражданското законодателство.

**ГЛАВА ДЕВЕТА**

**УСЛОВИЯ ЗА ПРЕКРАТЯВАНЕ НА ДОГОВОРА**

**Чл.40.** Индивидуалният договор между **Топлофикация** и **Търговеца** може да бъде прекратен само след прекратяване на договора за разпределение на топлинна енергия между **Търговеца** и клиентите в СЕС и след уреждане на отношенията, свързани с дяловото разпределение между **Топлофикация** и **Търговеца** и между **Топлофикация** и клиентите.

**Чл.41.** Извън случаите по чл. 40,индивидуалният договор между **Топлофикация** и **Търговеца** се прекратява при:

1. отписване на **Търговеца** от публичния регистър по чл.139а, ал. 11 от ЗЕ;

2. обявяване на една от страните в несъстоятелност или ликвидация.

**ГЛАВА ДЕСЕТА**

**ОБРАБОТВАНЕ НА ЛИЧНИТЕ ДАННИ**

**Чл.42. (1) Търговецът** декларира, че всички данни, които ще му бъдат предоставени от **Топлофикация** и които имат характер на лични данни, **Търговецът** ще обработва изключително и само във връзка с изпълнението на задълженията по извършване на услугата дялово разпределение.

**(2) Топлофикация** и **Търговецът** има право да събират, обработват и предоставят в съответствие с разпоредбите на действащото законодателство лични данни с оглед извършване на услугата дялово разпределение.

**(3)** За да предотврати всякакъв незаконен или случаен достъп до личните данни, промяната на същите, унижощаване или загубването им, незаконно прехвърляне и всякакво друго незаконно обработване, **Търговецът** декларира, че ще прилага подходящи организационни и технически мерки, които да не позволят злоупотреба с личните данни и да дадат гаранция, че обработването ще протича в съответствие с изискванията на европейското и националното законодателство в областта на защитата на физическите лица при обработването на личните им данни.

**(4) Търговецът** се задължава да не предоставя достъп до личните данни на трети лица, освен когато е задължен да го направи по силата на законово изискване.

**(5)** При прекратяване на договора с клиентите, **Търговецът** се задължава да унищожи всички съхранявани от него лични данни и всякаква друга информация, предоставена му от **Топлофикация**, след изтичане на законовия срок за съхранение на такава информация, ако има такъв.

**ГЛАВА ЕДИНАДЕСЕТА**

**ДРУГИ УСЛОВИЯ**

**Чл.43. Търговецът** и **Топлофикация** в индивидуалния договор не могат да уговарят специални условия, които да противоречат на настоящите Общи условия.

**Чл.44. Търговецът** и **Топлофикация** са длъжни да се уведомяват своевременно за всяка промяна в тяхната идентификация и адрес за кореспонденция.

**Чл.45. (1) Топлофикация** е длъжна да предложи настоящите Общи условия на **Търговците,** с които е в договорни отношения, в 10-дневен срок от връчването на решението за одобряването им от КЕВР.

**(2) Търговецът** и **Топлофикация** са длъжни да приведат заварените си договорни отношения, в съответствие с настоящите Общи условия, при наличие на противоречия с тях, в срок до 45 дни от одобряването им от КЕВР.

**(3)** При неизпълнение на задължението по ал. 2 от страна на **Търговеца, Топлофикация** уведомява Министерството на енергетиката и КЕВР за нарушаване на ЗЕ, Наредбата за топлоснабдяване и настоящите Общи условия.

**Чл.46.** С тези Общи условия могат да се уреждат взаимоотношенията при извършване на услугата дялово разпределение на доставената топлинна енергия и в сграда, която не е е етажна собственост, но има повече от един клиент.

**Чл.47.** Клиентите се идентифицират със следните данни: три имена, ЕГН и постоянен адрес по документ за самоличност, номер, дата на издаване и орган на издаване на документа за самоличност, адрес за кореспонденция, телефон, адрес на електронна поща; адрес на топлоснабдения имот и документ, доказващ собствеността или наличието на вещно право на ползване върху топлоснабдения имот.

**Чл.48.** Всички възникнали спорни въпроси между **Топлофикация** и **Търговеца,** по които не е постигнато споразумение, се решават пред компетентния български съд, съгласно действащото законодателство.

**ЗАКЛЮЧИТЕЛНА РАЗПОРЕДБА**

**Параграф единствен:** Настоящите Общи условия са приети с Решение по т……….. от Протокол № …………………………….на Съвета на директорите на „Топлофикация - Разград” АД и одобрени с Решение № ………………………………………. на КЕВР, на основание на чл.139в, ал.2 от Закона за енергетиката.